



PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti,  02.07.2007

Nr. P.L. - x  482


AVIZ
asupra propunerii legislative de modificare şi completare a Legii nr.343/2006 pentru modificarea şi completarea Legii nr.571 privind Codul fiscal

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu  propunerea legislativă de modificare şi completare a Legii nr.343/2006 pentru modificarea şi completarea Legii nr.571 privind Codul fiscal,  trimisă cu adresa nr. PL.- x 482 din 18 iunie 2007, înregistrată  cu  nr.31/752  din  18  iunie 2007.

Iniţiativa legislativă a fost respinsă de Senat, în calitate de primă Cameră sesizată, în şedinţa  din data de  13 iunie 2007. 
În conformitate cu prevederile art. 75 alin. (1) din Constituţia României, republicată, şi ale art. 92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Potrivit prevederilor art.61 din Regulamentul Camerei Deputaţilor, republicat, Comisia a dezbătut iniţiativa legislativă supusă avizării,  în şedinţa din  2 iulie 2007.  

Membrii comisiei au examinat propunerea legislativă supusă avizării, expunerea de motive la aceasta, avizul favorabil al Consiliului Legislativ,  cu observaţii şi propuneri,  cu  nr. 446/03.04.2007 precum şi punctul de vedere al Guvernului, cu nr. 899 din 20.04.2007, prin care nu susţine adoptarea acestei iniţiative legislative. 

În cadrul dezbaterilor, membrii Comisiei juridice au constat că această propunere legislativă are ca obiect modificarea Legii 571/2003 privind Codul fiscal, cu modificările şi completările ulterioare, prin reglementarea impozitului pe clădiri, impozitului pe teren şi taxa pentru mijloacele de transport în cazul în care acestea fac obiectul unui contract de leasing financiar. 
Membrii Comisiei au subliniat că prevederile Legii nr. 343 din 17/07/2006 pentru modificarea şi completarea Legii nr. 571/2003 privind Codul fiscal, ce au intrat în vigoare la data de 1 ianuarie 2007, au urmărit, în privinţa leasingului financiar, creearea unui tratament nediscriminatoriu între contribuabili. Totodată, s-a reţinut faptul că impozitele în cazul leasingului financiar au fost stabilite în sarcina utilizatorului, întrucât în cazul unui leasing financiar extern societăţilor respective nu li se puteau aplica dispoziţiile legii din România. 

În urma dezbaterilor, Comisia a hotărât, cu unanimitate de voturi, avizarea negativă a propunerii legislative.
În raport de obiectul şi conţinutul său, propunerea legislativă face parte din categoria legilor ordinare.

